**Pressum**

**U OŠ MARIJE I LINE KRENUO P.L.A.C.E.S., MEĐUNARODNI PROJEKT ERASMUS+**

Umag

2015-11-13 06:44:44

U umaškoj Osnovnoj školi Marije i Line krenuo je međunarodni projekt ERASMUS + pod nazivom. P.L.A.C.E.S. Njime se u navedenoj školi i 8 zemalja partnera tijekom dvogodišnjeg trajanja projekta želi valorizirati kulturno nasljeđe i običaji s naglaskom na mitovima, legendama i narodnim pričama. Cilj projekta je razvijati kreativnost i maštu učenika te digitalne i jezične kompetencije, a konačni rezultat bit će e-knjiga od 10 poglavlja koja će sadržavati najljepše i najreprezentativnije tematske uratke svih škola partnera. P.L.A.C.E.S. je akronim naziva projekta Presenting Legends Across the Continent in European Schools, a koordinatorica je profesorica engleskog jezika Alenka Banić Juričić.  Projekt financira Europska unija. U sklopu projekta predviđeno je ukupno pet tjedana različitih aktivnosti učenja, podučavanja i usavršavanja u školama domaćinima iz Bugarske, Italije, Njemačke, Rumunjske i Slovačke, a još dva radna međunarodna sastanka, tijekom kojih će se detaljno isplanirati projektne aktivnosti i zadaće svake škole, održat će se u Turskoj u listopadu 2016. te na Cipru u lipnju 2017. godine. Grčka je deveta zemlja partner.  
  
Naime, prvi međunarodni radni sastanak održao se upravo u Umagu, u Hrvatskoj od 4. do 8. studenoga 2015., a doputovalo je ukupno 18 predstavnika partnerskih škola. U četvrtak, 5. studenoga 2015. u prostorijama POU-a „Ante Babić“ održalo se prvo predstavljanje škola partnera uz kulturno-umjetnički program škole domaćina. Znanstveni skup u dvorani Zajednice Talijana „FulvioTomizza“ na temu  Kako istraživanje i proučavanje legendi i kulturne baštine pridonosi razvoju transverzalnih vještina i kompetencija u učenju bio je na rasporedu u petak, 6. studenoga. Izlagatelji su bili: Davor Šišović, novinar i književni kritičar, Floriana Bassanese Radin, prof. te Dunja Janko, prof.  
   
U popodnevnim satima, tijekom radnog sastanka vezano za implementaciju i provedbu projekta,  u prostorijama škole odabran je logo projekta koji će u naredne dvije godine predstavljati i simbolizirati projekt. U petak navečer gosti i Erasmus+ tim škole domaćina bili su na zajedničkoj večeri i druženju u Vili Viloli u Zambratiji, gdje su međusobno izmijenili prigodne poklone. U subotu se druženje domaćeg Erasmus+ školskog tima s gostima nastavilo tijekom jednodnevnog tematskog izleta u Grožnjan i Rovinj.  
  
Jelena Paić, prof. i dipl. knjižničar  
Foto: Adela Granić, prof. i dipl. bibliotekar